આ સિવાય આ બધી સાઇટો અને એપ્લિકેશનોમાં લોકોને પોતાના ઢંગધડા વગરના તદ્દન વાહિયાત કક્ષાના ફોટાઓ ‘અપલોડ’ કરવાનો ભયંકર ધખારો ઉપડ્યો છે. આ ગાંડપણના કારણે લોકોને ‘સેલ્ફી’ લેવાનું ભયાનક ભૂત વળગ્યું છે. છોકરીઓ બતકની ચાંચ જેવા હોઠ કરી એટલે કે ‘પા ઊંટ’ની જેમ હોઠ આગળ કરી ખૂબ જ ગેબી ફોટા પડાવે છે. પોતે ક્યાં છે? શું કરે છે? શું ખાય છે? કોની સાથે છે? એ બધી જ વાતના ફોટા અને વિડિયો મૂકી સમાજમાં હાહાકાર ફેલાવ્યા કરે છે.